Ion Clămparu, unul dintre cei mai periculoşi interlopi români, a fost condamnat la 30 de ani de închisoare în Spania, se reîntoarce în România, cu ajutorul unei mobilizări fără precedent a SIAS (Serviciul pentru Intervenții și Acțiuni Speciale). Despre Ion Clămparu se spunea la un moment dat că a condus cea mai vastă rețea de proxenetism din Europa.

Autorităţile iberice au fost de acord ca proxenetul să fie extrădat şi să execute pedeapsa în ţară. Aeronava la bordul căreia se află Ion Clămparu a aterizat pe Aeroportul Henri Coandă înainte de ora 17.00.

Liderul interlop a fost adus din Spania cu o cursă de linie, cu o escortă formată din patru persoane, în condiţiile în care, în mod uzual, în escortă sunt două persoane. El va fi prezentat instanţei Tribunalului Bucureşti pentru confirmarea mandatului de executare a pedepsei, după care va fi încarcerat în Arestul Poliţiei Capitalei.

Ion Clămparu, escortat de poliţişti - FOTO: Poliţia Română

Clămparu a fost condamnat, în Spania, la 30 de ani de închisoare pentru proxenetism - pedeapsa maximă solicitată de procurori - de o instanţă din Madrid, însă acesta a atacat decizia şi a obţinut o pedeapsă cu zece ani mai mică, el având o condamnare şi în România, pentru fapte similare, de 13 ani de detenţie.

Ion Clămparu a fost condamnat pentru constituire de grup infracţional organizat, trafic de persoane, trafic de minori şi întreruperea cursului sarcinii.

El a fugit în Spania, în 2004, unde a pus pe picioare cu foști apropiați o rețea de proxenetism.

Polițiștii spun că era unul dintre cei mai mari traficanți de femei din lume. Unul dintre cei mai violenți.

Victimele lui erau desfigurate, sfâșiate și torturate dacă încercau să scape sau să îi anunțe pe polițiști că erau obligate să își vândă trupul. Polițiștii din Spania spun că 1.000 de femei au căzut victime în rețeaua lui Ion Clămparu.